Преузето са <https://pravno-informacioni-sistem.rs>

Службени гласник РС 76/2024, Датум: 13.9.2024.

**4057**

На основу члана 73. став 8. Закона о безбедности и здрављу на раду (,,Службени гласник РС”, број 35/23),

Министар за рад, запошљавање, борачка и социјална питања доноси

**ПРАВИЛНИК**

**о начину издавања, обнављања или одузимања лиценци за обављање послова у области безбедности и здравља на раду**

**1. Уводне одредбе**

*Садржина правилника*

Члан 1.

Овим правилником прописује се начин издавања, обнављања или одузимања лиценци, садржина и изглед захтева за издавање и обнављање лиценце и садржина и изглед лиценци, за обављање одговарајућих послова у области безбедности и здравља на раду.

*Лиценца*

Члан 2.

Лиценцу за обављање одговарајућих послова безбедности и здравља на раду правном лицу, предузетнику или физичком лицу, решењем издаје министар надлежан за послове рада, у складу са Законом о безбедности и здрављу на раду (у даљем тексту: Закон).

*Захтев за издавање или продужавање рока важења лиценце*

Члан 3.

Захтев за издавање или продужавање рока важења лиценце подноси се министарству надлежном за послове рада – Инспекторату за рад за лиценце из чл. 4. и 5. овог правилника, а Управи за безбедност и здравље на раду за лиценце из чл. 6, 7. и 8. овог правилника на одговарајућем обрасцу (обрасци од 1 до 10), који је одштампан уз овај правилник и чини његов саставни део.

**2. Издавање лиценце**

*Саветник, односно сарадник за безбедност и здравље на раду*

Члан 4.

Захтев за издавање лиценце саветнику, односно сараднику за безбедност и здравље на раду садржи:

1) име и презиме подносиоца захтева;

2) ЈМБГ подносиоца захтева;

3) место и адресу становања;

4) стручни, академски и научни назив (са назнаком врсте и степена образовања);

5) податке о радном искуству на пословима безбедности и здравља на раду (за лице из члана 111. став 3. Закона);

6) назив, матични број, ПИБ, шифра и назив делатности послодавца, код којег је стечено наведено радно искуство (за лице из члана 111. став 3. Закона).

Уз захтев се подноси копија:

1) дипломе о стеченом образовању;

2) уверења о положеном стручном испиту за обављање послова безбедности и здравља на раду;

3) потврде о радном искуству (за лице из члана 111. став 3. Закона);

4) уверења надлежног органа да подносилац захтева није правноснажно осуђен или му није изречена мера безбедности из члана 73. став 3. Закона;

5) доказа о спроведеном континуираном усавршавању знања (за обнављање лиценце);

6) доказа о уплати трошкова издавања или обнављања лиценце.

Лице из члана 111. став 3. Закона које је најмање три године пре ступања на снагу Закона, обављало послове безбедности и здравља на раду код послодавца из члана 48. Закона и које испуњава тражене услове може добити лиценцу за саветника за безбедност и здравље на раду.

*Координатор у фази израде пројекта и координатор у фази извођења радова*

Члан 5.

Захтев за издавање лиценце координатору за безбедност и здравље на раду у фази израде пројекта и координатору за безбедност и здравље на раду у фази извођења радова садржи:

1) име и презиме подносиоца захтева;

2) ЈМБГ подносиоца захтева;

3) место и адреса становања.

Уз захтев се подноси копија:

1) уверења о положеном стручном испиту за обављање послова кординатора за израду пројекта или кординатара за извођење радова;

2) уверења надлежног органа да подносилац захтева није правноснажно осуђен или му није изречена мера безбедности из члана 73. став 3. Закона;

3) доказа о спроведеном континуираном усавршавању знања (за обнављање лиценце);

4) доказа о уплати трошкова издавања или обнављања лиценце.

*Одговорно лице за преглед и проверу опреме за рад и преглед и испитивање електричних и громобранских инсталација, за испитивања услова радне средине, односно хемијских и физичких штетности (осим јонизујућих зрачења), микроклиме и осветљености и за испитивања услова радне средине – биолошких штетности*

Члан 6.

Захтев за издавање лиценце одговорном лицу за преглед и проверу опреме за рад и преглед и испитивање електричних и громобранских инсталација, за испитивања услова радне средине, односно хемијских и физичких штетности (осим јонизујућих зрачења), микроклиме и осветљености и за испитивања услова радне средине – биолошких штетности, садржи:

1) име и презиме подносиоца захтева;

2) ЈМБГ подносиоца захтева;

3) место и адреса становања.

Уз захтев се подноси копија:

1) дипломе којом се потврђује стручна спрема лица за које се тражи издавање лиценце;

2) потврде или другог доказа о радном искуству лица за које се тражи издавање лиценце у обављању послова прегледа и провере опреме за рад и преглед и испитивање електричних и громобранских инсталација, испитивања услова радне средине, односно хемијских и физичких штетности (осим јонизујућих зрачења), микроклиме и осветљености и испитивања услова радне средине – биолошких штетности;

3) уверења надлежног органа да подносилац захтева није правноснажно осуђен или му није изречена мера безбедности из члана 73. став 3. Закона;

4) доказа о спроведеном континуираном усавршавању знања, односно други одговарајући доказ;

5) доказ о уплати трошкова издавања или обнављања лиценце.

*Правно лице или предузетник за обављање послова безбедности и здравља на раду*

Члан 7.

Захтев за издавање лиценце за обављање послова безбедности и здравља на раду садржи:

1) пословно име правног лица, односно предузетника;

2) адресу седишта правног лица, односно предузетника,

3) матични број правног лица, односно предузетника.

Уз захтев правно лице, односно предузетник подноси копију:

1) уговора о раду;

2) доказа о радном искуству запослених из члана 80. Закона о безбедности и здрављу на раду;

3) правни основ за коришћење просторија;

4) доказа о уплати трошкова издавања или обнављања лиценце.

*Правно лице за обављање послова прегледа и провере опреме за рад и прегледа и испитивања електричних и громобранских инсталација, за испитивања услова радне средине, односно хемијских и физичких штетности (осим јонизујућих зрачења), микроклиме и осветљености и испитивања услова радне средине – биолошких штетности*

Члан 8.

Захтев за издавање лиценце правном лицу за обављање послова прегледа и провере опреме за рад и прегледа и испитивања електричних и громобранских инсталација, за испитивања услова радне средине, односно хемијских и физичких штетности (осим јонизујућих зрачења), микроклиме и осветљености и испитивања услова радне средине – биолошких штетности, садржи:

1) пословно име правног лица;

2) адресу седишта правног лица;

3) матични број правног лица.

Уз захтев правно лице подноси:

1) методологије прегледа и провере опреме за рад и прегледа и испитивања електричних и громобранских инсталација, испитивања услова радне средине, односно хемијских и физичких штетности (осим јонизујућих зрачења), микроклиме и осветљености и испитивања услова радне средине – биолошких штетности које намерава да користи;

2) доказ да по основу права својине, закупа или лизинга поседује инструменте и уређаје, у складу са прописима у области безбедности и здравља на раду, техничким прописима и стандардима, који му обезбеђују да ефикасно може да примени методологије;

3) копију дипломе којом се потврђује стручна спрема за запослене из чл. 81, 82. и 83. Закона о безбедности и здрављу на раду;

4) копију уговора о раду за запослене из чл. 81, 82. и 83. Закона о безбедности и здрављу на раду;

5) правни основ за коришћење просторија, односно лабораторије за испитивања и анализе;

6) копију доказа о уплати трошкова издавања или обнављања лиценце.

Лиценца за обављање послова прегледа и провере опреме за рад и прегледа и испитивања електричних и громобранских инсталација, испитивања услова радне средине, односно хемијских и физичких штетности (осим јонизујућих зрачења), микроклиме и осветљености и испитивања услова радне средине – биолошких штетности издаје се, посебно, за сваку врсту послова утврђену у чл. од 8. до 11. овог правилника.

*Просторија и техничка опремљеност за правно лице и предузетника за обављање послова безбедности и здравља на раду*

Члан 9.

Правно лице или предузетник за обављање послова безбедности и здравља на раду, у погледу просторија и техничке опремљености, мора да испуњава следеће услове, и то:

1) да има најмање једну радну просторију у складу са прописом којим се уређују превентивне мере за безбедан и здрав рад на радном месту;

2) да радна просторија у којој се обавља делатност није истовремено и просторија за становање;

3) да има санитарну просторију;

4) да радна просторија у којој се обавља делатност није подрумска или таванска просторија;

5) да у радним просторијама постоји неопходна канцеларијска опрема за рад запослених и пријем странака (телефон, компјутер са интернет везом и сл.).

*Просторија за правно лице за обаљање послова прегледа и испитивања*

Члан 10.

Правно лице за обављање послова прегледа и провере опреме за рад и прегледа и испитивања електричних и громобранских инсталација, поред просторије и техничке опремљености из члана 9. овог правилника треба да има најмање још једну радну просторију.

Правно лице за испитивања услова радне средине, односно хемијских и физичких штетности (осим јонизујућих зрачења), микроклиме и осветљености и за испитивања услова радне средине – биолошких штетности у погледу просторија поред просторије и техничке опремљености из става 1. овог члана, могу да имају лабораторију за испитивања и анализе.

*Техничка опремљеност за правно лице*

Члан 11.

Правно лице за обављање послова прегледа и провере опреме за рад и прегледа и испитивања електричних и громобранских инсталација, за испитивања услова радне средине, односно хемијских и физичких штетности (осим јонизујућих зрачења), микроклиме и осветљености и за испитивања услова радне средине – биолошких штетности мора поседовати инструменте и уређаје, којима се у складу са прописима у области безбедности и здравља на раду, техничким прописима и стандардима могу вршити прегледи, провере и испитивања опреме за рад и услова радне средине у складу са прописом који уређује прегледе и провере опреме за рад и испитивања услова радне средине, а који су обухваћени прихваћеном методологијом.

*Утврђивање испуњености просторних и техничких услова*

Члан 12.

Поступак утврђивања испуњености просторних и техничких услова за рад правног лица из чл. 10. и 11. овог правилника обухвата проверу података из захтева и преглед радних просторија и техничке опремљености.

Прегледом радних просторија и техничке опремљености утврђује се усаглашеност стварног стања са достављеним подацима из захтева.

*Рок за утврђивање испуњености просторних и техничких услова*

Члан 13.

Испуњеност прописаних просторних и техничких услова за рад правног лица из чл. 10. и 11. овог правилника утврђује Управа за безбедност и здравље на раду – у року од 30 дана од дана пријема уредног захтева.

По извршеном прегледу радних просторија и техничке опремљености саставља се записник којим се утврђује испуњеност просторних и техничких услова за издавање лиценце.

*Образац лиценце*

Члан 14.

По утврђивању испуњености услова за издавање лиценце, лиценцу решењем издаје министар надлежан за послове рада (у даљем тексту: министар), у складу са законом.

На основу решења издаје се лиценца – на одговарајућем обрасцу (обрасци од 11 до 23), који је одштампан уз овај правилник и чини његов саставни део.

*Продужавање рока важења лиценце*

Члан 15.

Захтев за продужавање рока важења лиценце садржи:

1) име и презиме подносиоца захтева;

2) ЈМБГ подносиоца захтева;

3) место и адресу становања.

Уз захтев се подноси копија доказа о спречености за обављање послова у области безбедности и здравља на раду.

**3. Обнављање лиценце**

*Сходна примена*

Члан 16.

Одредбе овог правилника које се односе на начин издавања лиценци сходно се примењују и на начин обнављања лиценци.

Лицу из чл. 4, 5. и 6. овог правилника може се обновити лиценца ако је у периоду важења лиценце, у поступку континуираног усавршавања знања стекао одговарајући број бодова.

**4. Одузимање лиценце**

*Покретање поступка*

Члан 17.

Инспекторат за рад и Управа за безбедност и здравље на раду покрећу поступак за одузимање лиценце на основу предлога инспектора рада, односно овлашћеног службеног лица за вршење надзора и сачињеног записника којим је у складу са законом утврђено да ималац лиценце послове обавља супротно Закону.

*Разлози за одузимање лиценце*

Члан 18.

Лиценца се може одузети имаоцу лиценце, ако:

1) као стручно лице у области безбедности и здравља на раду поверене послове обавља немарно, незаконито, неблаговремено, нестручно или непрофесионално па својим чињењем или нечињењем допринесе угрожавању живота или здравља ангажованих лица;

2) у поступку израде стручног налаза и израде извештаја из безбедности и здравља на раду поступа супротно закону, прописима, стандардима и методологији за прегледе и испитивања;

3) му је изречена правноснажна судска одлука у складу са чланом 73. став 3. Закона;

4) у другим случајевима прописаним законом.

**5. Прелазне и завршне одредбе**

*Престанак важења ранијег прописа*

Члан 19.

Даном ступања на снагу овог правилника престаје да важи Правилник о условима за издавање лиценци за обављање послова у области безбедности и здравља на раду („Службени гласник РС”, бр. 16/18 и 5/22).

*Ступање на снагу*

Члан 20.

Овај правилник ступа на снагу осмог дана од дана објављивања у „Службеном гласнику Републике Србије”, осим одредаба чл. 4. и 5. које се примењују од 1. новембра 2024. године.

Број 110-00-00002/2023-01

У Београду, 4. септембра 2024. године

Министар,

**Немања Старовић,** с.р.













































